Ir-Regolament tal-Kummissjoni (KEE) Nru 635/2000
ta’ l-24 ta’ Marzu 2000
li jemenda r-Regolament (KE) Nru 2571/97 dwar il-bejgħ tal-butir bi prezzijiet imnaqqsa u l-konċessjoni ta’ għajnuna għall-krema, il-butir u l-butir kkonċentrat għall-użu fil-fabbrikazzjoni tal-prodotti tal-pastiċċerija, il-ġelati u oġġetti oħra ta’ l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq fil-ħalib u l-prodotti mill-ħalib [1], u b’mod partikolari l-Artikoli 10 u 15 tiegħu,
Billi:
(1) L-Artikolu 3(a) tar-Regolament tal-Kummissjoni (KEE) Nru 2571/97 [2], kif l-aħħar emendat bir-Regolament (KE) Nru 494/1999 [3], jipprovdi għall-possibbiltà ta’ l-użu tat-traċċjaturi riferiti fl-Anness II mar-Regolament fil-prodotti fil-kwistjoni sabiex ikunu jistgħu jsiru l-kontrolli fuq l-użu finali li għalih jitqiegħdu. Minħabba l-fatt illi ċerti traċċjaturi ma ġewx użati skond dawn l-arranġamenti għal tul ta’ żmien mhux ħażin u li l-Annes II tar-Regolament jipprovdi għal traċċjaturi alternattivi, it-traċċjaturi fil-kwistjoni għandhom jiġu mħassra, biex b’hekk ikunu jistgħu jiġu ssimplifikati l-kontrolli. Barra minn dan, it-traċċjaturi fil-kwistjoni għaddejjin minn evalwazzjoni fid-dawl tat-tagħrif xjentifiku l-ġdid.
(2) Il-miżuri pprovvduti f’dan ir-Regolament huma skond l-opinjoni tal-Kumitat Maniġerjali tal-Ħalib u l-Prodotti mill-Ħalib,
ADOTTAT DAN IR-REGOLAMENT:
Artikolu 1
Il-punt V ta’ l-Anness II mar-Regolament (KE) Nru 2571/97 għandu jiġi mħassar.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Marzu 2000.